ועדת הכלכלה, כנסת 16, פרוטוקול מספר 307, 2004-11-29 09:30

שלום שמחון: בוקר טוב לכולם.

שלום שמחון: סדר היום הוא על-פי בקשת עובדי חברת ארקיע בקשר למיזוג עם חברת אל-על.

שלום שמחון: במהלך חודש דצמבר אמורות לחול התרחשויות משמעותיות בשוק התעופה במדינת ישראל, ולכן חשבתי שיהיה נכון להיענות לבקשת 800 חברת ארקיע לקיים את הדיון הזה במהירות האפשרית על מנת לראות לאן פני הדברים.

שלום שמחון: באופן טבעי כנסת ישראל מגלה בדרך כלל רגישות די גבוהה לנושאים שקשורים לעובדים.

שלום שמחון: אנחנו הבנו מהעובדה שישנה סכנה למקום עבודתם של 800 משפחות, וזה לא דבר של מה בכך.

שלום שמחון: לכן, היתה חשיבות לקיים את הדיון יחד עם הממונה ועם השותפים האחרים בענף.

שלום שמחון: אני רואה שנמצאים פה גם איזי בורוביץ מארקיע, וגם סבינה בירן מישראייר, ומר כוכבי מאל-על.

שלום שמחון: אנחנו נתחיל את הדיון במצגת קצרה שיציגו עובדי חברת ארקיע.

אורן תבור: בוקר טוב לכולם.

אורן תבור: אני יושב-ראש ועד כל עובדי ארקיע.

אורן תבור: ראשית, אני מודה לוועדה על זה שהיא הסכימה להיפגש איתנו הבוקר.

אורן תבור: אנחנו נציג פה מצגת קצרה, ואם אפשר אנחנו נענה על שאלות בסוף הצגת המצגת.

אורן תבור: אנחנו פה כדי לדבר על עתיד החברה בעקבות החלטת הממונה- ארקיע לאן?

אורן תבור: החלטת הממונה מתאריך 8 באוגוסט 2004 עד ליום שהוא חסוי, הוא לא ידוע, ולפי מה שהבנו הוא לא רחוק, - -

שלום שמחון: למה התאריך הוא חסוי?

שלום שמחון: לפי מה שידוע לכם, מהו התאריך?

אורן תבור: בין מרץ למאי.

אורן תבור: - - תמכור "כנפיים" את מלוא פעילות הטיסה שלה למעט פעילות החכרת המטוסים כיחידה אחת כוללת וכעסק חי לצד שלישי בלתי תלוי שיאושר על-ידי המונה.

אורן תבור: אני אסביר עכשיו איך נראית ארקיע.

אורן תבור: "כנפיים אחזקות בע"מ" רכשה, עדיין לא בפועל, 52% מאל-על.

אורן תבור: 75% מארקיע שייכת ל"כנפיים".

אורן תבור: עובדי ארקיע מחזיקים 25% מהחברה.

אורן תבור: לארקיע יש את פעילות החכרת המטוסים, הליסינג, ומצד שני הפעילות התעופתית שזה טיסות בין-לאומיות, וטיסות פנים ארציות.

אורן תבור: כל הדבר הזה הוא למכירה.

גלעד ארדן: הוא לא רווחי.

שלום שמחון: הטיסות הבין-לאומיות מתחלקות לשכר ולקווים סדירים?

אורן תבור: כן, כשהקווים הסדירים הם חמישה קווים שאל-על לא רצתה כי הם לא היו רווחיים, והם באמת לא רווחיים.

אורן תבור: הקווים הם בין היתר לטשקנט, טיביליסי, אסמרה.

דוד טל: למה לקחתם את הקווים האלה אם הם לא רווחיים?

אורן תבור: אנחנו ניסינו לעשות מלחמה על הקונספט שאין לנו בכלל קווים.

אורן תבור: מי שאין לו לפעמים מסתפק גם בפירורים.

דוד טל: אפשר להסתפק בפירורים אבל לא בהפסדים.

ישי גורפינקל: מצב התיירות בשנים האלה השתנה, ומי ידע שזה מה שיקרה?

אורן תבור:  

אורן תבור:  

גלעד ארדן:  

גלעד ארדן:  

ישי גורפינקל: אנחנו מתחרים מול חברה זרה שטסה לאותו קו.

אורן תבור: נתח השוק של ארקיע מבחינת הטיסות לישראל וממנה.

אורן תבור: יש לנו פה גרף והקו בצבע תכלת מסמן את החברות הזרות, הקו הצהוב הן החברות הישראלית, והקו האדום היא חברת ארקיע.

אורן תבור: אני חושב שהגרף מדבר בעד עצמו, כ-3% מהשוק כפי שאמרתי, גם כשהיתה ירידה בעניין הזה במשך השנים.

אורן תבור: משמעות הביצוע המיידי של החלטת הממונה קרי מכירת הפעילות התעופתית של "כנפיים" וניתוקה ממגזר הליסינג שלה, פירושה גזר דין מוות לחברת ארקיע.

אורן תבור: "כנפיים" תוצאות עסקיות על-פי מגזרים - אפשר לראות שתעופה ותיירות הוא הקו האדום, והקו השחור מראה את הקו הליניארי, את הכיוון, הרבה מתחת לקו ה-0.

אורן תבור: הליסינג- החכרת המטוסים הוא הקו הסגול, והקו הצהוב הוא הסך הכול שגם הוא בהפסדים בין 2003 ו-2004, עד הראשון לתשיעי.

אורן תבור: אחת הסיבות שארקיע הלכה למכרז הזה עם אל-על היא בגלל שהיא זיהתה את המגמה הזאת בשוק, והיא הבינה מהר מאוד שהעסק הזה בצורתו הנוכחית לא יביא לשום מקום, אלא רק לסגירה.

אורן תבור: לכן לפי מה שאנחנו טוענים, לא היתה שום ברורה אלא ללכת בכיוון הזה.

אורן תבור: על-פי החלטת הממשלה אשר בג"ץ תמך בה, כל הקווים הסדירים שייכים לאל-על.

אורן תבור: החלטה זו תיבחן מחדש "אם וכאשר היקף תנועת הנוסעים היוצאים והנכנסים באוויר לישראל תעלה על 10.7 מיליון נוסעים בשנה", וזה ציטוט מהבג"ץ.

אורן תבור: בשנת 2003 היקף תנועת הנוסעים היוצאים והנכנסים לישראל הוא 6.8 מיליון.

אורן תבור: הווה אומר, על מנת שהחלטת הממשלה תיבחן מחדש, רק כדי להיבחן, צריך להיות גידול של כ-60% במספר הנוסעים.

אורן תבור: שלא תבינו לא נכון, כמובן שאנחנו מייחלים ליום הזה.

אורן תבור:  

אורן תבור:  

אורן תבור:  

אורן תבור: שוק התעופה העולמי מתאפיין בשנים האחרונות במיזוגים של חברות תעופה שהגיעו למסקנה שזו הדרך היחידה לשרוד בשוק בעייתי זה.

אורן תבור: דוגמאות: אוסטריה- אוסטריין התמזגה עם טריליין ולאודה, בשוויץ סוויסאייר התמזגה עם כרוסאייר.

אורן תבור: דרך אגב, אוסטריה ושוויץ הן פחות או יותר כמו מדינת ישראל בסדר הגודל.

אורן תבור: בקנדה אייר קנדה התמזגה עם קנדיין, וביפן ג'אל התמזגה עם ג'אס.

אורן תבור: ברמת המאקרו, באירופה מיזוגים בין חברות מארצות שונות ישאירו 3 חברות ענק באירופה: בריטיש אירוויס, אייר פראנס ולופטהנזה.

אורן תבור: לפיכך, הרעיון ששוק התעופה הישראלי המזערי יאופיין בפיצולים במקום מיזוגים אינו הגיוני, ומנוגד להתפתחות שוק התעופה בעולם.

אורן תבור: לא אנחנו המצאנו את התעופה.

אורן תבור: מיזוגי הענק של חברות התעופה בעולם מקנה להן יכולת ניצול משאבים עדיפה ובכך להוזיל את מחירי הטיסות שלהן.

אורן תבור: מה שקורה היום בפועל הוא שהסוכן הישראלי מעדיף לקנות כרטיסי טיסה מוזלים עבור התייר הישראלי אצל החברות הזרות.

אורן תבור: בדרך זאת אנו מייצאים עבודה לידיים זרות.

אורן תבור: על מנת להצליח בתחרות קשה זו ולחזק את שוק התעופה הישראלי, על מנת להציל את מקור פרנסתן של 800 משפחות אשר לרובן אין כל סיכוי להשיג מקום עבודה חלופי, אנחנו מבקשים לדחות את מועד מכירת ארקיע לצד שלישי או העברתה לידי נאמן עד למצב שבו ארקיע תוכל לקבל קווים על-פי החלטת הממשלה.

אורן תבור: קרי, 10.7 מיליון נוסעים בשנה, או אם זה לא יתאפשר בגלל הסיבוכים בעניין, לפחות לקבל החלטה על דחיית מכירתה של ארקיע למשך 3 שנים עד לבחינת המצב החדש שיווצר.

דרור שטרום: למה לדחות, למה לא לבטל את המכירה?

אורן תבור:  

אורן תבור:  

שלום שמחון:  

שלום שמחון:  

ישי גורפינקל:  

ישי גורפינקל:  

שלום שמחון:  

שלום שמחון: יכול להיות מצב תיאורטי לפיו אם ארקיע מתמזגת באל-על אז יש לנו חברה אחת ששולטת בתחום התעופה הפנים-ארצי באופן מלא.

קריאות: למה?

שלום שמחון: לגבי הפעילות הבין-לאומית, במגרש הזה יש חברה נוספת והיא חברת ישראייר, והיא גם בפנים-ארצי וגם בדברים האחרים שאתם עושים.

ישי גורפינקל: לא, חברת ישראייר היא שותפה שלנו בשנתיים האחרונות בכל הפעילות הבין-לאומית, ואין שום תחרות בינינו בשוק התעופה הבין-לאומי, זה בגלל ששתי החברות הבינו כבר לפני שנתיים שיש בעיה.

גילה גמליאל: אני מעונינת לשמוע את הממונה לגבי הנושאים הבאים שאני מעלה.

גילה גמליאל: ראשית, סוגיית המיזוג.

גילה גמליאל: אנחנו שומעים כל פעם בשם התחרות, על התנהלויות מסוימות שהן לא תמיד מתאימות לרוח השוק.

גילה גמליאל: אני מאוד מאוד בעד תחרות, אבל אני לא מבינה מדוע אתה נגד המיזוג?

גילה גמליאל: למה ישנו להט למכור את החברה בלחץ זמן שהוא לא סביר?

גילה גמליאל: הם מדברים על מתן תקופה של עוד שלושה חודשים בעניין הזה.

גילה גמליאל: יכולים להיות פה פיטורים של 800 עובדים, ואני לא רואה איך זה יכול לשפר את מצב התעסוקה היום שהוא בלאו הכי קשה.

גילה גמליאל: אתה מוציא את כל ענף הליסינג מהמכירה, אז איך אתה רוצה שיקנו?

רוחמה אברהם-בלילא: אדוני היושב ראש, אני רוצה להעלות הצעה לסדר.

רוחמה אברהם-בלילא: אנחנו מעלים פה שאלות מהותיות ויש פה נושאים שיש בידם לחרוץ גורלות של אנשים.

רוחמה אברהם-בלילא: לכן, אני מציע שאנחנו נפתח את הדיון בשמיעת דעתם של הגורמים המקצועיים כפי שנהוג.

רוחמה אברהם-בלילא: למשל, אני מציעה שאנחנו נשמע קודם את דרור שטרום, ואחריו את ועדי העובדים, ונציגים נוספים, כדי שאנחנו נוכל לקבל תמונה אמיתית.

נסים דהן: במסגרת המדיניות של הממונה הקונה המיועד של ארקיע צריך את אישור הממונה.

נסים דהן: אדוני הממונה, נניח וישראייר תרצה לקנות את ארקיע, האם אתה תאשר את זה?

שלום שמחון: תהיה התייחסות לעניין הזה.

יהודה זוהר: הדיון האמיתי הוא איזה תעופה אנחנו רוצים במדינת ישראל בחמש או בעשר השנים הקרובות.

יהודה זוהר: בעיניי, זו השאלה שעליה אנחנו מסתכלים.

יהודה זוהר: יש תיאוריה שאומרת שמדינת ישראל צריכה לאחד את כוחותיה כדי להיות גוף תחרותי אמיתי אל מול התעופה החיצונית הקמה עלינו לכלותינו, חברות התעופה הזרות.

יהודה זוהר: זו תיאוריה שניתן לתמוך בה או לא לתמוך בה.

יהודה זוהר: יש תפיסה אחרת שאומרת שבמדינת ישראל אנחנו צריכים בדרך כזאת או אחרת לשמר את התחרות של המובילים הישראליים.

יהודה זוהר: ברור שיש פה מרכיב אחד מרכזי בדמות אל-על שמחזיק טוב או לא טוב, כל אחד עם המשקפיים שלו, במרבית הקווים הסדירים של מדינת ישראל, ויש לו חברת בת שגם עושה טיסות שכר.

יהודה זוהר: נכון לרגע זה יש עוד שתי חברות שכר בהגדרה בטיסות החיצוניות, ופה ושם הם נגעו בקווים חיצוניים או בקווים סדירים, כאשר להבנתי תפיסת העולם שלהם היתה שהם רוצים להיות על המפה הזאת, והם יתחילו ממה שהמוביל הוותיק איננו עושה.

יהודה זוהר: אגב, אותן שתי חברות גם מתחרות בטיסות הפנים.

יהודה זוהר: לדעתי, צריך לעשות הפרדה מוחלטת בין מה שקשור לטיסות חוץ ולטיסות פנים.

יהודה זוהר: לשאלת חבר הכנסת דהן, אם ישראייר ירצו לקנות את ארקיע, אז מאוד יכול להיות שהתשובה לפעילות החיצונית יכולה להיות כן, ולפעילות הפנים זה תקלה חמורה, כי תיפסק התחרות.

נסים דהן: גם בפעילות החיצונית תיפסק התחרות.

יהודה זוהר: כשאני מסתכל על מה אני הייתי רוצה שיקרה בחמש השנים הקרובות אז נכון להיום אני לא הייתי רוצה לראות בפעילות החיצונית, בטיסות הבין-לאומיות של מדינת ישראל שכר וסדיר, גוף אחד שהוא מחזיק מא' ועד ת'.

ישי גורפינקל: אבל, למה את המלחמה הזאת על הגב שלנו?

יהודה זוהר: לגבי התעופה החיצונית לפחות בעיניים שלי בנקודת הזמן הזאת, אני לא חושב שנכון שנכריז על מדיניות שאומרת מוביל חיצוני אחד של מדינת ישראל.

יהודה זוהר: אני חושב שזה מוקדם מידיי למדינת ישראל.

יהודה זוהר: אני חושב שלתקופה הנראית לעין, שלוש-ארבע-חמש שנים, בוודאי אנחנו צריכים לעשות את כל הפעולות הנדרשות כדי שליד אל-על תהיה לפחות חברה אחת, עדיף בראייתי שתיים, שהן מתעסקות בתעופה החיצונית אל מול אל-על.

גלעד ארדן: האם זה כך קיים בכל מדינה?

יהודה זוהר: גם על זה אפשר לעשות ניתוח שלם.

יהודה זוהר: באופן עקרוני התשובה היא כן.

דוד טל: האם יש מקום במדינת ישראל לשלוש חברות?

יהודה זוהר: בראש ובראשונה אל על היתה כמוביל נקוב, כחברה שמתפעלת את הטיסות הסדירות.

יהודה זוהר: כל טיסות השכר הוא דבר שהתפתח בעקבות המובילים הנקובים.

יהודה זוהר: היא הקימה את חברת הבת סאן-דור שעושה את טיסות השכר.

שלום שמחון: האם מה שאתה אומר פה הוא גם מדיניות של השר או שזה התפיסה המקצועית?

גלעד ארדן: הממשלה עשתה ההיפך מזה.

גלעד ארדן: הממשלה נתנה קווים סדירים רק לאל-על.

יהודה זוהר: אנחנו נמצאים בתהליך של עיצוב המדיניות כדי להביא את המדיניות אל השר ולהגיד לו מהי הראייה שלנו לחמש השנים הקרובות.

יהודה זוהר: מה שאני אומר הולך להיות ההמלצה שלי.

יהודה זוהר: אני לא שולט על כל האירועים.

יהודה זוהר: אם היתה לי הוועדה הזאת בעוד חודשיים אז הייתי מגיע עם משהו שהוא קצת יותר מובנה.

יהודה זוהר: אני חושב שלעשות היום איזשהן פעילויות שהן בלתי הפיכות לחברת ארקיע או לתעופה בכלל, זו טעות.

יהודה זוהר: במידה ומגיעים לנקודה שבה רואים שהחלטה זו או אחרת גורמת לסגירתה של ארקיע אז זו טעות חמורה.

יהודה זוהר: צריכים לחפש את הדרך, ואני לא בטוח שזה הפורום שגם צריך לנתח ולמצוא את הדרך, איך ארקיע ממשיכה לעבוד כחברה אמיתית מבלי שהיא בהתחברות הזאת או בהמשך הניהול של חברת כנפיים גורמת לטימינג כזה עם אל-על שהורג את התעופה בהגדרה.

שלום שמחון: אני רוצה שתדעו שאנחנו לא מתעסקים בנושא הזה בגלל שאנחנו מאוד אוהבים את זה.

שלום שמחון: אנחנו מנסים להתערב במקום שנדמה לחברי הכנסת שישנו איזשהו כשל, או שההתערבות אינה מספקת, או שנדמה שנגרם למישהו עוול.

שלום שמחון: יש פה מצוקה אמיתית של 800 עובדים, וזה לא דבר בעלמא.

שלום שמחון: לכן, מתקיים פה הדיון.

אליעזר כהן: אם היו מבקשים ממני להגדיר במשפט אחד על מה ועדת הכלכלה צריכה לדון, אז זה איך לספק את הדרישות שעליהן אחראי מר שטרום, לבין הרצון לתת להפרטה של אל-על להמשיך לנוע קדימה, לבין אי פגיעה בארקיע.

אליעזר כהן: זו הדילמה.

דוד טל: האם זה אפשרי?

אליעזר כהן: אני אומר שזה בהחלט אפשרי.

אליעזר כהן: אם ניתפס לחוקים יבשים אז אנחנו בבעיה.

אליעזר כהן: אבל, צריך לתת להפרטה של אל-על לרוץ קדימה, ולא לפגוע בארקיע.

אליעזר כהן: צריך לתת למצב הקיים להימשך עד שיימצאו הפתרונות שאני בטוח שנמצא אותם.

אליעזר כהן: מה שקורה הוא שאנחנו נמצאים בייסורי הילדות של הפרטת אל-על.

אליעזר כהן: אסור לפגוע ולסגור את ארקיע, פשוט אסור.

איתן כבל: זהו לא דיון ראשון, היו דיונים אחרים על אל-על.

איתן כבל: מי שמנע בעצם את התחרות למענינו הצרכנים כל השנים כשאל-על היתה לפני הפרטה, היתה הממשלה.

איתן כבל: הממשלה כל הזמן ניסתה להגן על אל-על ולתת לה את כל הפריבילגיה הנדרשת מול חברות אחרות.

איתן כבל: התחרות בין ארקיע לאל-על לא היתה סוג של תחרות אמיתית שאנחנו מצפים.

איתן כבל: התחרות האמיתית בשוק היתה בין החברות האחרות והממשלה לא בדיוק נתנה לתחרות הזאת לפרוח.

איתן כבל: אני אומר שכמעט ולא היתה תחרות.

איתן כבל: היה סוג של תחרות שהוא קומו פלאג', ואני אומר את זה כצרכן.

איתן כבל: אני קניתי כרטיס טיסה באל-על והמניע הוא ביטחון.

איתן כבל: דרך אגב, זה מה שמדריך חלק לא קטן מהישראלים.

שלום שמחון: דרך אגב, רמת הביטחון בישראייר, באל-על ובארקיע היא אותו הדבר.

איתן כבל: נכון.

איתן כבל: מדברים פה על איך השוק של התעופה הישראלית צריך להיראות בעוד ארבע-חמש שנים, אבל צריך לזכור שמיליון עולים חדשים עדיין לא הגיעו לפה, והשוק פה הוא לא כל כך גדול.

איתן כבל: ברור לי שאם תהיה חברה אחת בארץ אז "חבל על הזמן".

איתן כבל: יש לאפשר את התחרות הפנים-ארצית בקווים.

אמציה גינת: אנחנו לא מתעסקים בהגבלים עסקיים, יש ממונה על הגבלים עסקיים.

שלום שמחון: האם המיזוג של ארקיע עם אל-על יפריע לכם?

אמציה גינת: זה לא בתחום שלנו.

אורן תבור: האם זה יפריע לכם שאחרי שהפרטתם את אל-על חברת ארקיע תיסגר בעקבות זאת?

אמציה גינת: על שאלות כאלה אני הפסקתי לענות לפני הרבה שנים כי זו לא שאלה לרשות.

אמציה גינת: ההגדרה של תחומי התפקידים של הרשות היא מאוד מוגדרת.

שלום שמחון: האם לפי שיקול דעתה המקצועי של רשות החברות הממשלתיות, תהליך הפרטת אל-על מתנהל כמתוכנן לפי לוחות הזמנים שהממשלה החליטה?

שלום שמחון: האם הכול קורה כמו שאתם רוצים?

אמציה גינת: תהליך ההפרטה של אל-על הוא כבר שגר שכח, הוא כבר לא בידיים של המדינה ולא בידיים של הרשות.

אמציה גינת: יש אופציות בידי הציבור, יש תאריכים מסוימים שבהם יש תאריכי מימוש של האופציות.

אמציה גינת: המדינה כבר לא עוסקת בהפרטה של אל-על, השוק עוסק בהפרטה.

אבשלום וילן: מי ממנה את הדירקטורים?

אמציה גינת: התאריך הבא הוא שבדצמבר נפתחות האופציות הבאות שנסגרות בשנת 2007, ובכל מרווח הזמן הזה בהתאם לתנאי התשקיף מי שמחזיק באופציות יכול לממש אותן.

אמציה גינת: כל מי שקורא עיתונים יודע שהאופציות האלה הן מאוד כדאיות כרגע.

אמציה גינת: לגבי השאלה על הדירקטורים, על-פי התקנון של חברת אל-על מי שיש לו רוב באסיפה הכללית הוא זה שימנה את הדירקטורים.

אמציה גינת: נכון להיום, המדינה מחזיקה כמעט 49% ממניות אל-על שהיא חברה מעורבת, ולכן המדינה היא זו שממנה אותם.

אמציה גינת: ברגע שבו מישהו שיממש אופציות יחזיק מניות יותר מהמדינה, הוא יכנס אסיפה כללית וימנה את מי שהוא רוצה.

אבשלום וילן: האם נכון לעכשיו, המדינה ממנה את כל הדירקטורים?

אמציה גינת: כן, וזה על-פי תקנון החברה.

מיכאל כוכבי: ביום שהחליטו להפריט את אל-על גזרו את הדין של עובדי ארקיע וקבעו שהיא נדונה לכליה.

מיכאל כוכבי: אני מבין את המצב שלהם.

מיכאל כוכבי: עכשיו מישהו מגלגל עיניים.

מיכאל כוכבי: זה לא יפה ולא נעים.

מיכאל כוכבי: עובדי ארקיע באים עכשיו בבקשה שלדעתי יש בה היגיון אם רוצים לשמור עליהם.

מיכאל כוכבי: אבל, את המהלך עשו כבר לפני שנה וחצי ביום ההפרטה של אל-על.

מיכאל כוכבי: הכניסו אותם למצב בלתי נסבל, גזרו עליהם פסק-דין.

מיכאל כוכבי: שתי חברות הכנסת מסתכלות לשמיים ולא מבינות איך הגענו לזה?

מיכאל כוכבי: זה היה כבר במאי 2003.

מיכאל כוכבי: זה מה שקרה כאשר הם החליטו להפריט את אל-על.

מיכאל כוכבי: חבל שהגענו למצב כזה שבו מקשים עכשיו על 800 עובדים.

חיים שייב: שני הדיונים שהתקיימו בשבוע האחרון הם דיונים של סוף מעשה במחשבה תחילה.

חיים שייב: בשבוע שעבר בחנו מה קורה עם הנמלים, והשבוע אנחנו דנים בתוצאות של אותה הפרטה חפוזה מאוד של אל-על.

גלעד ארדן: אין בעמדתנו כאן

גלעד ארדן: כדי להגיד משהו על עמדתנו בנושא הנמלים.

חיים שייב: יש כאן חברו כנסת ששמעו אותי מדבר בוועדת הכספים לפני שנה וחצי כאשר אמרתי שיש צורך לעצור לרגע ולעשות חושבים ושהתקופה היא תקופה לא טובה להפרטת חברת אל-על.

חיים שייב: כמו כן, אני נקבתי במחיר שבו החברה תימכר ואני לא טעיתי.

חיים שייב: אולי עדיף ללכת למהלך אחר כי יש גם השלכות רוחב למקומות אחרים.

חיים שייב: אבל, לא הקשיבו.

חיים שייב: זה היה חלק מהטרנד של הפרטת חברות ממשלתיות בינהן אל-על.

חיים שייב: בסופו של דבר, הלכו לתהליך הזה והיום אנחנו בוחנים את ההשלכות שיש לאותו מהלך ואני חושב שטוב שעושים את זה היום.

חיים שייב: דובר פה על תחרות בשוק הישראלי.

חיים שייב: לפני שמקבלים החלטות אנחנו חייבים ללמוד איך שוק התעופה במדינת ישראל מתנהל.

חיים שייב: עם כל הכבוד למדינת ישראל שרוצה להיות חלק מתהליך גלובלי של השתתפות בנגיסת פלחי שוק מחברות תעופה עולמיות, אנחנו נקודת קצה קטנה, בשונה מחברות אחרות מאירופה.

חיים שייב: לופטה

חיים שייב: נזה ובריטיש איירוויז יכולות בהחלטה אחת לקחת נוסע מישראל לגרמניה במחיר אפס, ומשם לקחת אותו לניו יורק במחיר שבסך הכול הוא יותר נמוך מהמחיר בו אל-על לוקחת אותו מכאן לניו-יורק.

חיים שייב: אנחנו לא כל כך גדולים.

חיים שייב: זו היתה החלטה של הכנסת ואני לא אתן ציונים לאותה החלטה.

שלום שמחון: הממשלה החליטה לא הכנסת.

נסים דהן: היו חברי כנסת שראו את הנולד, והם זעקו את מה שהוא זועק היום.

חיים שייב: בשוק התעופה במדינת ישראל יש תחרות פרועה ומטורפת בין חברת אל-על היום, ומעט מאוד ארקיע, ובערך 100 חברות שחלקן סדירות, חלקן חברות שכר מכל העולם שנוגסות בפלח השוק הישראלי הוא קטן מאוד יחסית לעולם.

חיים שייב: המחירים מגיעים לפעמים בקיץ ל-100 דולר לכרטיס ליעדים באירופה.

חיים שייב: כלומר, יש תחרות פרועה.

חיים שייב: חברת אל-על מתמודד היום בשוק מאוד מאוד פרוע.

חיים שייב: אני שמח על כך שהיא עברה לרווח, אבל זה לא נובע מההפרטה.

חיים שייב: ההפרטה עדיין לא הגיעה.

חיים שייב: הרווח נובע מהתייעלות מדהימה שעשו העובדים בחברה, והגדלה של נתח השוק.

חיים שייב: זה לזכותה של ההנהלה.

חיים שייב: צריך לשמור על זה שעסקים בתוך מדינת ישראל ימשיכו להתקיים.

חיים שייב: אנחנו לא נערוף ראשים של עובדים בשם התחרות.

חיים שייב: אדוני היושב ראש, אנחנו חייבים לעצור לרגע ולעשות חושבים.

חיים שייב: תחרות זה בסדר, זה נכון וחשוב מאוד.

חיים שייב: אבל צריך למצוא נוסחה האומרת שאל-על תתקיים עם בעל בית אחד, ארקיע תמשיך להתקיים עד שימצאו לה בעל בית אחר, אבל לא בחופזה.

חיים שייב: אפשר לחכות קצת.

שלום שמחון: אדוני הממונה, אנחנו מבינים שכנפיים אחזקות עומדת לרכוש עכשיו 52% מאל-על.

שלום שמחון: למה זה צריך להפריע לממונה שהיא ביד השנייה שלה תחזיק את חברת ארקיע, בהנחה שיקרו התנאים המצטברים שנאמרו כאן תוך כדי הדיון?

שלום שמחון: נניח שארקיע בכובע השני, בלי שום אפשרות להצלבה של פעילות עם חברת אל-על, לא עם אותם טייסים ולא עם אותם עובדים, תמשיך להתנהל בשוק התעופה הפנים-ארצי, למה זה צריך להפריע לך אם אכן הדברים האלה קורים?

שלום שמחון: מחר בבוקר יכולה לופטנה

שלום שמחון: זה לרכוש את אל-על.

שלום שמחון: עניין אחד הוא אם היה נמצא הסדר שחברת ארקיע היא גם כן מוחזקת בידי כנפיים, אבל היא מתנהלת באופן עצמאי בשקיפות מלאה בשוק התעופה הפנים-ארצי.

שלום שמחון: אפשרות אחרת היא שהיה נמצא פתרון תעסוקתי לעובדי ארקיע בתחום הבין-לאומי בחברה אחרת.

שלום שמחון: עם כל הכבוד לעובדים, והעניין שלהם הוא חשוב, אנחנו מקיימים פה דיון על השאלה איך ייראה שוק התעופה במדינת ישראל בעתיד.

שלום שמחון: אם הפעילות של ארקיע היתה מחולקת לשניים, לפעילות הפנים-ארצית, ולפעילות הבין-לאומית שהיתה יוצאת החוצה לגורם אחר כלשהו, האם בווריאציה מהסוג הזה אדוני הממונה היה הולך לכיוון שבו הוא היה מוצא פתרון קצת יותר מאוזן לתהליך שבו אנחנו נמצאים היום, כי אז אני יכול להניח שלא היה קורה מצב שחברת אל-על היתה משתלטת על שוק התעופה הפנים-ארצי, ולפעילות הפנים-ארצית יש פתרון כמו שאני יכול לראות אותו מהמצגת של העובדים.

שלום שמחון: אני לא נציג לא של ישראייר ולא של איזי בורוביץ.

שלום שמחון: למען הגילוי הנאות אני רוצה לומר שאני נמצא בידידות עם איזי בורוביץ, אבל אני לא מייצג אותו פה.

שלום שמחון: אני מנסה להבין את העניינים.

שלום שמחון: נניח שחברת אל-על היתה מוותרת על פעילות השכר שלה והיא היתה משאירה את זה בחוץ, ועל הדבר הזה היה משתלט גורם אחר מתוך הנחה שהוא היה מוצא פתרון לעובדים שעובדים בתחום הבין-לאומי.

שלום שמחון: לפי דעתי היה אפשר ללכת בתהליך הזה קדימה בהנחה שהיית נותן עוד איזה גרייס קטן והיה נמצא פתרון.

שלום שמחון: לכן, שמחתי על דבריו של יהודה זוהר.

שלום שמחון: למה לא תנסה לבחון כיוון מהסוג הזה או שאולי יש לך כיוונים אחרים.

שלום שמחון: אני חייב לומר שאני שוחחתי איתך לפני הדיון ועניין התחרות הוא באמת מה שמנחה אותך.

שלום שמחון: אנחנו כחברי ועדה הרי מבקשים את זה ממך בנושאים אחרים.

דרור שטרום: בוקר טוב לכולם.

דרור שטרום: אני חייב לומר שאני שמח על הדיון למרות שלדעתי העניין של ארקיע בסופו של דבר יתברר בבית המשפט.

דרור שטרום: אני כמובן כמו כל גורם מדינה אין לי שום פוזיציה בעניין הזה, ואין לי אינטרס לא נגד העובדים, לא בעד אל-על, לא בעד איזי בורוביץ שנמצא פה, לא בעד איש.

דרור שטרום: יש לנו אינטרס אחד ברשות ההגבלים והוא לעשות מה שטוב לטובת עתיד משק התעופה.

דרור שטרום: אני לא מדבר על החלטת ממשלה, החלטת ממשלה אפשר לשנות.

דרור שטרום: אני לא מדבר עכשיו על השנה, שנתיים.

דרור שטרום: אנחנו מן הסתם נלבן את זה בבית המשפט.

דרור שטרום: יש בתי משפט ויש אנשים שמגישים לשם ערעורים ואני מתייצב שם כדי להגן על החלטותיי.

דרור שטרום: אני מכבד את המקום הזה, הוא מקום רציני, אני מכיר אותו די הרבה שנים.

דרור שטרום: האמירות שנשמעות כאן הבוקר הן פשוט אמירות לא רציניות.

דרור שטרום: אגב, החלטת הממונה היתה על השולחן מחודש מאי ויוני עד שהיא נחתמה באוגוסט, כולם ידעו עליה כל הזמן.

דרור שטרום: שאלה מעניינת שצריך לחשוב עליה בסוגריים היא, למה העניין הזה עולה עכשיו כשפתאום מתקרב מועד המכירה?

דרור שטרום: אבל, זה חלק מהעניין.

דרור שטרום: אני רוצה לשאול אתכם שאלה פשוטה, האם אנחנו רצינו לחייב את מכירת ארקיע לגורם שלישי כדי לפטר את העובדים?

דרור שטרום: מישהו פה שומע את המשפט הזה ומבין באמת שיש לו קיום?

דרור שטרום: אפשר לחייב למכור חברה כעסק חי למישהו אחר כדי לפטר את העובדים?

דרור שטרום: הרי בדיוק ההיפך הוא הנכון.

דרור שטרום: אם היינו באים אומרים שייקחו את עובדי ארקיע לתוך אל-על, אז איזשהי מאסה של 800 עובדים, אלו או אחרים, היתה משולחת הביתה.

דרור שטרום: כל מה שאנחנו רצינו, ואני מתכוון להתעקש על כך, הוא ליצור גורם אמיתי עם כושר חיות שהעובדים שלו יועסקו.

דרור שטרום: האם למישהו יש סיפוק מלשלוח עובדים הביתה?

דרור שטרום: על מה מדברים פה בכלל?

דרור שטרום: מי התכוון לשלוח איזשהו עובד הביתה?

דרור שטרום: באים לכנסת שזה מקום נחמד להשמיע בו איומים ששולחים 800 משפחות הביתה, אבל על מה אתם מדברים בכלל?

דרור שטרום: אני אומר לכם, ואני אומר את זה בעדינות המתבקשת, בחודשים האחרונים מאז שניתנה ההחלטה שלי מישהו זורה מסך של ערפל מסביב למה מוכרים, מתי מוכרחים, מהם תנאי המכירה, ומהו המחיר, כדי להרחיק קונים מהפעילות של ארקיע.

דרור שטרום: הציגו לכם פה במצגת כאילו בארקיע נמכרים שני מטוסים חכורים.

דרור שטרום: יש החלטה, היא נחלת הציבור, כל אחד יכול להוריד אותה מאתר האינטרנט שלנו, היא לא דבר כמוס וסודי, ובהחלטה הזאת קובעים שלא רק שני מטוסים נמכרים.

דרור שטרום: נמכרת כל פעולת סיטונאי השכר שנמצאים בארקיע, נמכרות כל ההחזקות שלה, נמכרת חברת תחזוקה.

דרור שטרום: יש לנו חברות ממש קטנות כמו איסתא שהיא באמת גורם שאף אחד לא מכיר אותו בשוק התעופה.

דרור שטרום: הוא גורם שלא מוזכר פה בשולחן הזה בכלל.

ישי גורפינקל: זה כנפיים, זה לא ארקיע.

דרור שטרום: מדברים על קשרי תעופה, מדברים על איסתא, מדברים על אחזקת מטוסים, מדברים על QIS, מדברים על חברות כמו ממ"ן.

דרור שטרום: על זה מדברים שיש פה מטוס ורבע שאף אחד לא רוצה לקחת אותו?

דרור שטרום: אני מציע לכולנו לא לדבר מהפחדים.

דרור שטרום: אל תפחידו.

דרור שטרום: יש תאריך, הוא לא רחוק.

דרור שטרום: אגב, רק לבקשת הבעלים התאריך הזה נשאר חסוי.

דרור שטרום: אם הבעלים היה רוצה הוא היה מפרסם את הדבר הזה.

דרור שטרום: זה לא חיסיון שאני ביקשתי אותו.

דרור שטרום: ההיגיון הכלכלי שלו הוא מובן.

דרור שטרום: הוא אומר: אני הולך למכור נכס, אל תכריחו לגלות לכלום שביום מסוים אני עם אקדח על הרכה, תנו לי להתנהל.

דרור שטרום: קיבלנו את בקשתו וזה בסדר.

דרור שטרום: אני חושב שכן יימצא קונה כי אני גם שומע אנשים שמתעניינים אצלנו.

דרור שטרום: מסך הערפל הזה עובד.

דרור שטרום: אנשים מתקשרים אלינו ואומרים: איך אתם מוכרים מטוס ורבע של ארקיע?

דרור שטרום: האם מישהו יקנה את הדבר הזה?

דרור שטרום: אומרים להם את כל הרשימה והם אומרים שהם לא ידעו ושהם לא שמעו על דבר כזה.

דרור שטרום: עד שהם לא מקבלים את הנייר שלי עם חותמת שלנו שמאשר שהנייר הזה הוא אכן לא מאמינים.

דרור שטרום: רבותיי, קודם כל בואו נעמיד את הדברים למבחן השוק.

דרור שטרום: אני לא חושב שאני יותר חכם מהשוק.

דרור שטרום: אני שמעתי פה הרבה אנשים וכולם חושבים שהם יותר חכמים מהשוק.

דרור שטרום: יש מועד והוא קרוב.

דרור שטרום: לדעתי, יהיה צד שלישי שיקנה.

דרור שטרום: בואו נשאל את עצמנו את השאלה ששאל חבר הכנסת דהן, היה וחברת ישראייר תרצה לקנות את כל הפעילות של ארקיע עם כל הרשימה שאני עכשיו מניתי, נצטרך לבחון את זה.

רוחמה אברהם-בלילא: אז מה עשית בזה?

רוחמה אברהם-בלילא: הורדת את כל כושר התחרות.

דרור שטרום: לא, אני לא הורדתי את כל כושר התחרות.

דרור שטרום: רוצים לבוא ולהגיד: "אם אף אחד לא יקנה את כל מסכת הנכסים הזאת, האם בסופו של דבר תאפשר לאל-על לקנות את זה".

דרור שטרום: זו הרי השאלה שנמצאת פה מתחת לכול הדברים.

דרור שטרום: רבותיי שלא תטעו פה בעניין הזה, יש פה שתי שאלות על השולחן כשהאחת היא מה מצב התחרות בארץ, והשנייה היא מה גורלם של העובדים.

דרור שטרום: אלו שתי שאלות שקשורות קשר בל יינתק האחת בשנייה.

דרור שטרום: אם לא יהיה צד שליש אז נשקול את כל קשת האפשרויות האחרות.

דרור שטרום: אבל, אנחנו לא נמצאים שם.

גלעד ארדן: הבקשה על השולחן היא לדחות את מועד המכירה, לא לבטל אותו.

דרור שטרום: אני שאלתי קודם, למה לא לבטל?

דרור שטרום: אני לא רואה שום סיבה לדחות את זה.

דרור שטרום: אם היה איזשהו נימוק שעומד לקרות, למשל היתה החלטת ממשלה שעומדת לביטול בחודש הבא, אז הייתי אומר למה לנו עכשיו להקדים את ההתפתחויות ולעמוד על דמו של מישהו.

דרור שטרום: אבל, אין שום התפתחות באופק שמצדיקה איזשהי דחייה.

דרור שטרום: יתרה מכך, אני גם שומע שישנה התעניינות בשוק של גורמים שונים.

דרור שטרום: כמובן שעד היום אמרו להם איזשהו מחיר מינימום.

גלעד ארדן: הנימוק הוא שהפעילות היא הפסדית.

גלעד ארדן: אתה גם יודע שכאשר רוצים למכור עסק חי, מנסים להעביר אותו לפסים של רבע אחוז ואז מעלים את מחירו.

דרור שטרום: יש כל מיני קומבינות שאפשר לנקוט בהן, אני לא בטוח שנוקטים בהן.

דרור שטרום: אני לא בטוח שאנחנו צריכים להיות שם.

דרור שטרום: השאלה העניינית היא כזאת, האם החלטה שאומרת שרוצים לשמר את ארקיע כעסק חי, היא החלטה ששולחת 800 משפחות הביתה?

נסים דהן: לא זו ההחלטה, אלא ההחלטה שאומרת שאתה חייב למכור שולחת את העובדים הביתה, כי כל קונה יחכה לרגע האחרון והוא יקנה אותה במחיר אפס.

נסים דהן: אחר כך הוא צריך לשלוח אותם הביתה כדי להצדיק את המחיר שלו.

שלום שמחון: בקרב האיתנים הזה שבין מוכר וקונה העובדים הם אלה שעשויים לשלם את המחיר.

שלום שמחון: הם חיים בחוסר ודאות.

שלום שמחון: שוק התעופה במדינת ישראל הוא בסך הכול שניים וחצי גורמים.

שלום שמחון: לא מדובר פה ביותר מידיי גורמים, בואו לא נתבלבל.

שלום שמחון: בסופו של דבר, אותם אנשים נמצאים בשוק הזה.

שלום שמחון: זה לא מצב שבא עכשיו אדם מקצה הירח והוא אומר שהוא בא לקנות את ארקיע.

שלום שמחון: השאלה, האם החסמים שאתה נותן כרגע הם אכן מאפשרים שהפעילות הזאת תקרה.

שלום שמחון: אני מניח שכאשר איזי בורוביץ החליט להשתלט על אל-על הוא ידע מה הוא עושה.

שלום שמחון: הוא לקח בחשבון את ההשלכות גם שיהיו לעניין הזה על שוק התעופה במדינת ישראל.

שלום שמחון: בהחלט יכול שיהיו לו תפיסות שהן שונות מהתפיסות של יהודה זוהר, שמדברות באופן ברור על תפיסה מאוד מסוימת בעתיד.

שלום שמחון: הוא לקח בחשבון מיהו השחקן האפשרי לקנות אותו, והשחקנית תיכף תדבר.

שלום שמחון: כולם יודעים מהו המשחק.

שלום שמחון: השאלה היא, מה אנחנו עושים כדי להגדיל את הוודאות של העובדים האלה?

גלעד ארדן: אם הממונה אומר ששוק הטיסות הבין-לאומיות הוא מוצר שונה מטיסות הפנים-ארציות, אז למה החיוב למכור, הרי ארקיע היא לא שחקן בטיסות הבין-לאומיות.

דרור שטרום: אני חייב לומר לכם שאנחנו בדקנו את תחום התחרות חודשים ארוכים, ובחנו את שני התחומים: פנימי ובין-לאומי.

דרור שטרום: בתחומים האלה יש משמעות גדולה לקיומה של ארקיע.

דרור שטרום: להיפך, צריך לזכור שארקיע היתה הגורם שנשא את דגל התחרות כל השנים.

דרור שטרום: חבר הכנסת איתן כבל אמר שיש מקדם לעובדה שהוא טס בחברות ישראליות.

דרור שטרום: הוא מוכן לשלם עוד כדי לטוס בחברות ישראליות.

דרור שטרום: אגב, כולנו כך, זוהי מציאות.

דרור שטרום: לכן, ארקיע עצמה כחברת שכר היא בעצם איזשהו סוג של מוצר שיוצר איזה איום על טיסה בקו הסדיר.

דרור שטרום: הוא יוצר איום משום שכאשר אתה טס במחלקה הרגילה באל-על, ואתה בודק את פערי המחירים שנמצאים מולך, אז אתה תמיד אומר שאם פערי המחירים יהיו כל כך גבוהים, ואל-על תתמחר את המחירים כל כך גבוה עד שיהיה שווה לך לעשות טיסת שכר, אתה תעשה גם טיסת שכר.

דרור שטרום: הדברים האלה קורים.

דרור שטרום: לבוא ולהציג כאן כאילו שבשוק התעופה הישראלית אין שום בעיית תחרות, תחרות פרועה, זה כמו להגיד שעכשיו לילה.

דרור שטרום: שוק התעופה הישראלי הוא לא תחרותי.

דרור שטרום: הממשלה במשך שנים הגנה ומגינה על אל-על מפני תחרות.

דרור שטרום: חברות התעופה הזרות לא נמצאות במצב שהן יכולות להתחרות.

דרור שטרום: יש שוק בעייתי, וחברות השכר הישראליות ככאלה היה להם תפקיד מאוד חשוב, ויש להם תפקיד מאוד חשוב בלאיים על המחירים.

דרור שטרום: קחו למשל את הקיץ האחרון ואת הטיסות שהיו לניו-יורק.

דרור שטרום: נמצאת פה המנהלת הכללית של ישראייר והיא תספר לכם מה קרה למחירים.

דרור שטרום: המחירים של אל-על שהם לכאורה מחירים תחרותיים, היא בתחרות עם חברות אמריקאיות ועם חברות שנוסעות דרך אירופה לארצות הברית, ירדו בעשרות ובמאות אחוזים.

דרור שטרום: זאת אומרת, המחירים צנחו לרצפה כאשר היה גורם ישראלי שהפעיל.

דרור שטרום: צריך להבין שהצרכן הישראלי בנקודת הזמן שבה אנחנו מדברים היום משלם בהרבה מאוד קווים מס- - - על המצב שבו נמצא שוק התעופה, ואני מדבר על חברת אל-על.

דרור שטרום: חברת אל-על רוצה עכשיו לספח אליה גם את החלופה התחרותית הזאת שקוראים לה ארקיע.

מיכאל כוכבי: חברי הליכוד לא ידעו למה מפריטים, וכשאמרו להם להצביע הם הצביעו.

גלעד ארדן: אם לחברת אל-על היה ועד עובדים חזק הוא היה מונע את ההפרטה.

גלעד ארדן: אבל, כנראה שוועד העובדים לא היה מספיק חזק.

דרור שטרום: אני רוצה לעדכן אתכם בכמה עובדות שנוגעים לפתרונות, משום שאנחנו נמצאים במגעים, ישבנו גם העובדים בפגישות ארוכות מאוד, ודיברנו גם עם הבעלים.

דרור שטרום: אנחנו ביקשנו ונראה שמסתמן פתרון כזה, לזרז את הוצאתו של מכרז בטווח הזמן הקצר ביותר שיביא את הדברים למכירה, או לפתרון שבו נראה אם יש בכלל קנדידטים.

נסים דהן: האם אתה רוצה לעשות מכרז לחברה פרטית?

דרור שטרום: יש אלפי חברות פרטיות שמוכרות כל יום נכסים במכרזים, זה לא חידוש.

גלעד ארדן: האם יש מחיר מינימום?

דרור שטרום: מבחינתי, אני פחות ופחות מעוניין במחיר מינימום כזה כדי שתהיה מכירה.

דרור שטרום: יהיה איזשהו מחיר.

דרור שטרום: אני מציע לא להיכנס עכשיו לפרטים של המכרז משום שהנושא הוא גם רגיש.

דרור שטרום: אבל, דבר אחד ברור מאליו והוא שהוא צריך להיות מהר כדי ליצוא איזשהו מצב של ודאות אם יש קונה או אין קונה, ואז נגיע לאותה צומת שבה אנחנו רואים באמת שיש קונה.

דרור שטרום: אם לחלופין נראה שאין קונה אז נשקול פתרונות אחרים.

גילה גמליאל: האם זה יהיה בכל מחיר?

דרור שטרום: אף אחד לא אמר בכל מחיר.

דרור שטרום: אני אמרתי שנגיע לצומת, נשקול אלטרנטיבות, וזה אומר שזה לא בכל מחיר.

דרור שטרום: זאת אומרת, יישקלו גם אלטרנטיבות אחרות.

דרור שטרום: אני לא אוהב כרגע להיכנס לשאלה מהן האלטרנטיבות האלה, משום שאני לא אוהב לספר מי ינהג לידי באוטו שבו אני אזכה בפיס אולי בעוד שבוע.

דרור שטרום: אני גם לא חושב שזה גם דבר שזה הגיוני להתנהל בו במדינה שבה מבצעים החלטות שיפוטיות.

דרור שטרום: אני מציע לתת לדברים לעשות את מהלכם ולגרום לאותו מצב של ודאות.

שלום שמחון: יש משהו מאוד מוזר בדברים שלך.

שלום שמחון: אני הקשבתי טוב לראש מינהל התעופה האזרחית והוא הגורם היחיד האובייקטיבי נוסף לממונה.

שלום שמחון: הוא אמר שצריך לא יהיה מונופול בשוק הפנים-ארצי.

שלום שמחון: כלומר, יהיו שתיים-שלוש או ארבע חברות.

שלום שמחון: תהיה תחרות כדי שלא יהיה מצב שאל-על תשתלט על העסק.

שלום שמחון: כלומר, הפעילות הפנים-ארצית של ארקיע באופן כללי יכולה להתנהל באופן עצמאי, בנפרד, על-פי מה שהוא אמר.

שלום שמחון: אני מעריך שזה 400-500 עובדים, ניתן לצבוע אותם.

נסים דהן: אם לא תהיה ברירה אז שוועדת הכלכלה תחוקק חוק בשלוש קריאות.

שלום שמחון: לכאורה, אין בעיה שאותה חברת כנפיים שאוחזת באל-על, ושאל-על תתנהל באופן עצמאי.

שלום שמחון: מולה תהיה הפעילות הפנים-ארצית של ארקיע שתתנהל באופן עצמאי.

שלום שמחון: הוא דיבר על החלק הבין-לאומי החיצוני.

שלום שמחון: הוא אמר שאלו שיש להם הרבה קווים סדירים שהמדינה הבטיחה אותם, ייפרדו מפעילות השכר שלהם.

שלום שמחון: הפעילות הבין-לאומית יכולה להתחבר עם חברה אחרת בסופו של דבר, בהנחה שמוצאים איזשהו פתרון לחלק מהעובדים או לכול לעובדים, למי שעוסק הבין-לאומית.

שלום שמחון: אנחנו מבינים שאתה נפגשת עם העובדים, ונפגשת גם עם 2.5 גורמים שנמצאים בענף הזה.

שלום שמחון: אי אפשר להסתיר את זה, יש יותר מידיי עיתונים בארץ וקוראים את הדברים.

שלום שמחון: אתה נפגשת איתם, אבל בינתיים לא הנעת את התהליך הזה, ובא ראש מינהל התעופה והוא שם לך פתרון על השולחן שהוא גם לא פוגע בתחרות.

שלום שמחון: יכול להיות שהוא מניע את התחרות, כי הוא אומר לאל-על להיפרד מפעילות השכר שלה.

שלום שמחון: הוא משאיר אותה במקום אחר לגמרי, הוא מפריד את הפעילות הפנים-ארצית והוא יוצר בה תחרות.

סבינה בירן: כבוד יושב-ראש הוועדה וחברי הכנסת, ישראייר היא בעד תחרות, והיא בעד עובדי ארקיע.

סבינה בירן: היא חושבת שהממונה קיבל את ההחלטות הנכונות שמאפשרות לקיים במדינת ישראל שתי חברות תעופה ישראליות.

סבינה בירן: חברי הכנסת המכובדים, הרי אינכם חושבים שיש היגיון באפשרות שאותו בעלים יחזיק גם בארקיע וגם באל-על, ולמעשה בשמיים של מדינת ישראל.

גילה גמליאל: האם ישראייר לא תרצה לרכוש את ארקיע?

סבינה בירן: זו לא השאלה.

סבינה בירן: השאלה היא באילו תנאי שוק במדינת ישראל יכולות להתקיים שתי חברות?

ישי גורפינקל: מי אלה שתי החברות?

סבינה בירן: ישראייר תשמח לקלוט חלק לא מבוטל מעובדי ארקיע.

סבינה בירן: השאלה היא, אילו תנאי שוק ייקבעו הרגולטורים שבתוכם יתנהל שוק התעופה הישראלי?

סבינה בירן: האם אנחנו נמשיך במצב שבו למעשה יש מונופול של חברת תעופה אחת ענקית שכולנו ניתן בידה את השמיים של מדינת ישראל, או האם אתם חברי הכנסת תקבעו מצב אחר?

סבינה בירן: יכול להיות שצריך לתקן שהתקבלו קודם, שאולי בשוגג התקבלו.

סבינה בירן: אמר הממונה באיזשהו מקום שהתקבלה החלטת ממשלה אומללה, אז אולי נכון לתקן אותה.

סבינה בירן: אין זו בושה.

סבינה בירן: אנחנו עוסקים בגורלם של 800 עובדי ארקיע, ו-500 עובדי ישראייר, ובמשק התעופה עבור הצרכן הישראלי.

סבינה בירן: לכן, אולי צריך לשנות את הכללים ובתוכם לאפשר קיומן של לפחות שתי חברות תעופה, שלא לדבר על שלוש.

סבינה בירן: אבל, הציגו פה מספרים אמיתיים שמדברים בעד עצמם שאין מקום לשלוש.

גילה גמליאל: הבג"ץ אישר את החלטת הממשלה הזאת.

סבינה בירן: הבג"ץ אמר שהחלטת הממשלה היתה נכונה לנקודה ולזמן שבו התקבלה.

סבינה בירן: תאמיני לי שאני מכירה את ההחלטה לבוריה.

סבינה בירן: בג"ץ פתח את הפתח להגשת בג"ץ נוסף באותו נושא, ואכן יוגשו בג"צים נוספים באותו נושא.

סבינה בירן: יש אזהרה בכריכת התשקיף על כך.

סבינה בירן: לסיכום, בעד תחרות, והתחרות זה לפחות שניים.

אמיר שרף: אני רוצה להתייחס לשתי נקודות.

אמיר שרף: ראשית, נושא התחרות.

אמיר שרף: העמדה שהציג הממונה לעניין התחרות היא בעיניי, ולא רק בעיניי, עמדה שגויה לחלוטין.

אמיר שרף: שוק התעופה הוא שוק תחרותי מאוד.

דוד טל: הוא הציג למה הוא לא תחרותי.

אמיר שרף: הוא תחרותי מאוד.

אמיר שרף: נמצא פה דני מורג שהוא הכלכלן של הרגולטור המקצועי בתחום התעופה, הוא הכלכלן של מינהל התעופה האזרחית.

אמיר שרף: לפני מספר שבועות הוא פרסם דוח מאוד מפורט ומקצועי, שמתייחס לתחרות ברזולוציה של קווים בודדים.

אמיר שרף: שם הוא מציין בצורה מאוד ברורה שאין קו שאין בו תחרות משמעותית, אמיתית, הן באמצעות טיסות ישירות והן באמצעות טיסות המשך דרך יעדים שלישיים.

אמיר שרף: המשמעות של הדבר היא שאנחנו מתחרים היום מול כ-100 חברות תעופה, חברות סדירות וחברות שכר, תחרות אמיתית.

סבינה בירן: אתה מחזיק את כל הנכסים של מדינת ישראל אצלך.

אמיר שרף: חברות התעופה הישראליות האחרות הנוספות כבודן במקומן מונח, אבל התחרות איתן היא מזערית ושולית.

אמיר שרף: התחרות האמיתית שלנו היא מול עשרות חברות אירופאיות, אמריקאיות.

אמיר שרף: החברות הישראליות הן לא שחקניות במשחק.

אמיר שרף: הממונה התייחס לטיסות שהיו הקיץ לניו-יורק.

אמיר שרף: הטיסות של ישראייר שנכנסו לשוק היו לא משמעותיות.

אמיר שרף: מה שהיה מאוד משמעותי זה קונטיננטל, המתחרה האמריקאית.

אמיר שרף: האכזבה האמיתית להגברת התחרות היתה העובדה שקונטיננטל המתחרה האמריקאית האמיתית שלנו, הכפילה את הקיבולת שלה לשתי טיסות יומיות.

אמיר שרף: הכניסה של ישראייר לשוק היתה ממש מזערית.

אמיר שרף: היא אולי לא נעימה, אנחנו פחות שמחים עליה.

אמיר שרף: אבל, היא היתה מזערית.

אמיר שרף: לכן, אני חושב שהעמדה שמציג הכלכלן המקצועי של מינהל התעופה היא נכונה מאוד, והעמדה של הממונה היא שגויה לחלוטין.

דוד טל: אני יושב פה בוועדה בכל הישיבות שבהן השתתף הממונה, ואני מציע לך לבחון את דבריך היטב לגבי זה שהממונה שוגה.

דוד טל: אני חושב שהוא לא שגה בוועדה הזאת אף לא פעם אחת.

אמיר שרף: שנית, אני רוצה להתייחס לתנאים שקבע הממונה.

אמיר שרף: אל-על תומכת ומברכת על התקדמות תהליך ההפרטה, ועל העברת השליטה הצפויה בקרוב במסגרת הזאת.

אמיר שרף: עם זאת, התנאים שקבע הממונה בהחלטה שלו בעניין האישור לכנפיים לרכוש מעל 25% ממניות אל-על מעורר קשיים אמיתיים בשני מישורים.

אמיר שרף: המישור האחד הוא המישור המשפטי הן בשאלת המסגרת והסמכות והתנאים המסוימים שנקבעו שם.

אמיר שרף: למשל, ההחלטה בנוגע לסאן-דור שבעיננו היא מאוד בעייתית מבחינה חוקית.

אמיר שרף: המישור השני הוא מבחינה תחרותית.

אמיר שרף: אנחנו לא חושבים שיש קייס תחרותי אמיתי להטיל איזשהן מגבלות.

אמיר שרף: מכיוון שהתחרות לא נפגעת כתוצאה מההחלטה לאשר לכנפיים לקנות מניות, אנחנו לא חושבים שהיה מקום לקבוע איזשהם תנאים, מגבלות, בהחלטה של הממונה.

אמיר שרף: לכן זו הסיבה, כפי שכבר הודענו לממונה, אנחנו הולכים להגיש ערר על החלטת הממונה, על התנאים שהוא קבע, לבין הדין להגבלים עסקיים.

יוסי פתאל: הנושא של תחרות הוא בנשמת אפינו כי בלעדיה לכ-4,500 סוכני הנסיעות תהיה בעיה קיומית אמיתית.

יוסי פתאל: ראוי לציין בהקשר הזה שערב ההפרטה אנחנו הגשנו תלונה מאוד רחבה כנגד חברת אל-על לממונה, שהסתמכה גם בניירות מקצועיים משפטיים, וגם כלכליים על הפעילות של חברת אל-על בשוק.

יוסי פתאל: בסיס השאלה כאן הוא האם ההחלטה של הממונה תתרום לתחרות כן או לא.

יוסי פתאל: הממונה גם פנה אלינו וביקש את חוות דעתנו בעניין הזה, ואנחנו הגשנו אותה לקראת האישור על הרכישה של חברת אל-על על-ידי כנפיים.

יוסי פתאל: בחוות הדעת שאנחנו הגשנו אנחנו טענו, ואנחנו עדיין עומדים מאחורי הטענה הזאת, שאין בעיה מבחינת התחרות בכל מה שקשור לפעילות הבין-לאומית.

יוסי פתאל: זאת אומרת, בתחום של קווים סדירים בין-לאומיים, חברת ארקיע היא כמעט זניחה מבחינת התחרות בחברת אל-על.

יוסי פתאל: להגיד שקיומה של חברת ארקיע בנפרד כפי שמוצע כאן יתרום לתחרות, הוא דבר איננו מדויק לדעתי.

יוסי פתאל: אותו הדבר בשכר.

יוסי פתאל: אני מניח שאם היו פונים היום לממונה לפני ההפרטה, והיו מבקשים ממנו אישור למזג את הפעילות של השכר של חברת סאן-דור וחברת ארקיע, הוא היה מאשר את זה.

דרור שטרום: את אל-על ואת ארקיע?

דרור שטרום: בחיים לא.

יוסי פתאל: מדברים פה על תחרות כאילו שהתחרות היא בין חברת אל-על, נגיד סאן דור, לבין ארקיע ישראייר.

יוסי פתאל: השכר הישראלי בשוק הוא בסך הכול כ- 17%.

יוסי פתאל: גם אם כל 17% יתאגדו ביחד הם עדיין לא יוצרים איזשהי בעיה תחרותית לשכר הזר שמשתולל בארץ.

יוסי פתאל: צריך לזכור גם ששיתוף פעולה בין חברת ארקיע, סאן דור, לבין אל-על, קיים.

יוסי פתאל: הוא היה קיים לפחות במשך שנים רבות.

יוסי פתאל: קרו לזה השכר הישראלי, ואף אחד לא בא לממונה להתלונן.

יוסי פתאל: אגב, בשנים שהיה שיתוף הפעולה הזה בין חברת סאן-דור לבין ארקיע, פרחה התחרות עם השכר הזר.

יוסי פתאל: תחרות היא בנשמת אפינו, ויש לנו כמובן אינטרס כלכלי עליון.

יוסי פתאל: האבחנה שעשו כאן בהבדל בתחום הבין-לאומי, לדעתנו ההחלטה של הממונה בעניין הזה היא איננה מדויקת, כי אנחנו התייחסנו בתלונה שלנו לנושא של השכר בחברת אל-על, והממונה במסגרת האישור הכריח את חברת אל-על להיפרד מהשכר.

יוסי פתאל: אנחנו חשבנו שנכון יותר לעשות הפרדה בין פעילות השכר והפעילות של הטיסות הסדירות.

יוסי פתאל: הדבר הזה יוצר שיתופי פעולה בתוך חברת אל-על שפוגעים בתחרות הרבה יותר.

יוסי פתאל: השאלה שעומדת על הפרק האם התחרות תיפגע, כפי שהבענו את זה גם בנייר שהגשנו, התשובה היא לא.

דורון קרני: בארץ יש 600 טייסים בתעופה המסחרית, זה לא הרבה.

דורון קרני: באיגוד הטייסים חברים 550 טייסים.

דורון קרני: לצערי, טייסי ארקיע לא חברים באיגוד הטייסים.

דורון קרני: הם בחרו לנתב את דרכם בצורה אחרת.

דורון קרני: על המצגת אפשר להגיד כי הידיים ידי עשו, והקול קול יעקב.

דורון קרני: לפני שנה וחצי בוצע תהליך שגילה הרבה מאוד יצירתיות ומקוריות ותמונה כלכלית ברכישת אל-על.

דורון קרני: אני חושב שמעט מהתכונות האלה היה אפשר לגלות במכירת ארקיע.

דורון קרני: במובן הזה, אני תומך בהחלטת הממונה.

דורון קרני: כמי שמייצג טייסים מכל החברות, לנו יש אינטרס מובהק שתהיה תחרות בשוק, ושיהיה לנו יותר מבעל-בית אחד.

דורון קרני: תחרות בין בעלים תשרת גם את העובדים.

ישי גורפינקל: אני לא אגיב על מה שהוא אמר כי עדיף לי להגיב על דברים אחרים.

ישי גורפינקל: הממונה שאל למה התעוררה הבעיה עכשיו, ואני רוצה לומר שיש בעיה עם האמירה הזאת משום שאנחנו ישבנו אייתו מספר ישיבות מכיוון שהוא שזה מחליט.

ישי גורפינקל: אנחנו הבנו שאייתו זה לא יסתדר כרגע, ולכן אנחנו כמובן מבקשים את עזרתכם.

ישי גורפינקל: במצגת הזאת ובמה שנאמר לא היה שום דבר שהוא לא נכון, כמו שהממונה ניסה להגיד בחלק מהדברים.

ישי גורפינקל: אם יש, אני מוכן לקחת את דבריי חזרה.

ישי גורפינקל: לדוגמא, סיטונאים וכן הלאה.

ישי גורפינקל: כל זה שייך לכנפיים, לא שייך לארקיע.

שלום שמחון: זהו הלובי הראשון שאתם עושים, ואני חייב לומר לכם שהתארגנתם יפה לדיון הראשון.

ישי גורפינקל: אנחנו מקווים שהוא יהיה האחרון ושהוא יעשה בצורה טובה.

ישי גורפינקל: יש פה אבסורד אחד גדול.

ישי גורפינקל: הדיון הזה גלש לעיתים לחברת אל-על ולכל הקווים שנתנו להם, וכן הלאה.

ישי גורפינקל: אנחנו באנו פה כדי להציל את עורנו.

ישי גורפינקל: החטא הקדמון הוא זה שנתנו לאל-על, ואני מסכים עם הממונה ועם ראש המינהל.

ישי גורפינקל: לצערנו, אנחנו צריכים לחיות עם החטא הזה עד שיחליטו שהוא ישונה.

ישי גורפינקל: האבסורד הוא בזה שהחליטו כבר למעשה את ההחלטה שפוגעת בתחרות.

ישי גורפינקל: האם 3% האלה של ארקיע הם שיצילו את התחרות במדינה?

ישי גורפינקל: מצד אחד, הממשלה באה ואומרת כי זהו המצב, תחיו אייתו.

ישי גורפינקל: מצד שני, באים הרגולטורים ואומרים שהמשלה החליטה על טעות.

ישי גורפינקל: מבחינתי, שניהם אותו הדבר.

ישי גורפינקל: הם אלה שקובעים לי אם אני אחיה או לא.

גילה גמליאל: למה לא להמשיך את הסטטוס קוו עד לשינוי ההחלטה אם וכאשר?

ישי גורפינקל: אנחנו חוששים שהקונה היחידי כרגע במצב הזה כל עוד לא תשונה החלטת הממשלה, יהיה קונה כדי לממש את נכסי ארקיע.

ישי גורפינקל: אדם שיקנה את ארקיע בנזיד עדשים יכול לסגור אותה תוך יום, ולהישאר עם 50-60 מיליון דולר במזומן.

ישי גורפינקל: עכשיו השאלה היא, בכמה ימכרו אותה?

ישי גורפינקל: אין שום סיבה להמשיך פעילות כזאת כל עוד לא יהיו קווים.

ישי גורפינקל: אנחנו שאלנו גם את הממונה, ואני מקווה שהוא לא יכחיש, האם הוא יכול למנוע כזה דבר.

ישי גורפינקל: כיום הוא יכול למנוע נניח מכנפיים לעשות מעשה של סגירת ארקיע, כי זה תנאי כניסה לאל-על.

ישי גורפינקל: אבל, רוכש שיקנה את ארקיע אז באותו יום נגמרה החלטת הממונה, ואותו אחד יכול לעשות מה שהוא רוצה, ולא הממונה, ולא ועדת הכלכלה.

ישי גורפינקל: לגבי ישראייר, לא סתם נאמר פה שיישארו שתי חברות.

ישי גורפינקל: ברור לכולם למה היא מתכוונת כשהיא אומרת שתי חברות.

ישי גורפינקל: כנראה שאל-על תישאר.

ישי גורפינקל: כוונתה כנראה היא לא שארקיע ואל-על יישארו, אלא ישראייר ואל-על.

ישי גורפינקל: זה ברור.

ישי גורפינקל: לדעתנו, החלטת הממונה עושה שירות מצוין לישראייר.

ישי גורפינקל: ארקיע לא תהיה, הם יישארו כמוביל יחידי לפנים-ארצי.

ישי גורפינקל: גם היא יודעת שבפעילות הבין-לאומית אין שום תחרות.

ישי גורפינקל: היא לא סתם איתנו בשותפות כבר שנתיים.

ישי גורפינקל: תיאום מחירים, לא תיאום מחירים, היא נמצאת איתנו בשותפות.

ישי גורפינקל: יתרה מזאת, אנחנו טסים ביחד.

צחי וייס: תפקיד הבית הזה הוא להגן על האזרחים.

צחי וייס: אם החלטת הממונה תתקבל, אני יודע שאני אשאר בלי עבודה, ולא רק אני אלא גם המכונאים, גם המנקים, גם הדיילים וגם הטייסים.

צחי וייס: אני פונה אליכם בקריאה נרגשת, אל תתרשמו על המקרו.

צחי וייס: תחשבו עליי כמיקרו, עוד בן אדם שיישב בבית ויצטרך ללכת לחתום בלשכת העבודה.

צחי וייס: אני בן 41, לא רצים לחטוף אותי עכשיו בשוק.

צחי וייס: אני אצטרך להביא פרנסה לילדים שלו, ולא רק אני אלא כל אחד אחר.

צחי וייס: אני מדבר אל הלב שלכם.

צחי וייס: יש לנו מעל 10% מובטלים במדינה, 800 איש לא ישנו הרבה בסטטיסטיקה.

צחי וייס: תנו לנו את הזכות לעבוד ולהתפרנס בכבוד.

צחי וייס: אל תפרקו אותנו בהחלטתכם.

גילה גמליאל: כרגע לא ברורה הסוגיה האם יימצא הקונה, והאם החברה תימכר כן או לא, ויכולה להיות סיטואציה שבה אתה תצטרך לקבל החלטה.

גילה גמליאל: אני רוצה לשאול אותך, למה לא לבחון מחדש את הדברים עד שההחלטה תשונה, אם תשונה.

אליעזר כהן: הממונה היה במצבים יותר קשים לעומת הדיון הזה, והוא יצא מהם.

אליעזר כהן: הממונה ימצא את הדרך למצוא את הפתרון.

אליעזר כהן: אני מציע שהוועדה תמליץ לממונה שנאפשר לאל-על להמשיך ולקדם את הפרטתה, ובכל השאר נשמור על המצב הקיים לפחות עד ינואר 2006.

אליעזר כהן: הייתי רוצה שזה יהיה ליותר זמן, אבל לפחות עד ינואר 2006.

אליעזר כהן: הייתי רוצה שזה יהיה ליותר זמן, אבל לפחות עד ינואר 2006, ואז נבדוק מי קנה, מי לא קנה.

אליעזר כהן: אנחנו עוברים עכשיו את תהליכי הילדות של הפרטת אל-על.

אליעזר כהן: אנחנו מוכרחים להרוויח עוד שנה, ואני בטוח שהממונה ימצא את הפתרון.

אבשלום וילן: יש פה בעיה של מהלך עסקי, ואני לא חושב שלוועדה שלפוליטיקאים מותר להתערב בזה.

גלעד ארדן: חבר הכנסת וילן, כל הפרטה היא מהלך עסקי.

אבשלום וילן: יש שני נושאים יחידים שאותנו צריך להדאיג.

אבשלום וילן: יש פה 800 עובדים שעלולים להיפגע, ועליהם אנחנו מחויבים להגן.

אבשלום וילן: אנחנו צריכים להגן גם על הצרכן הישראלי.

אבשלום וילן: אני מציע שאנחנו ננסה להגיע לאיזשהו פתרון על בסיס שני הדברים האלה.

אבשלום וילן: אני רק לא הייתי מציע פה ללכת להחלטות נמהרות שלא יחזיקו מהיום שאחרי זה.

אבשלום וילן: זה בתהליך משפטי, ויש החלטות של הממונה.

אבשלום וילן: אנחנו לא חייבים עכשיו לסגור את המערכת.

אבשלום וילן: קח פסק זמן, וננסה בינתיים לגבש איזשהו פתרון.

דרור שטרום: אם כנפיים קונה את אל-על, ארקיע שהיא חברת בת של כנפיים נמצאת בשיתוף פעולה עם ישראייר.

דרור שטרום: שלושת החברות הישראליות שזורות זו בידיה של זו, ותחרות במצב הזה לא יכולה להיות, אלא אם כן נעשה מה שעשיתי לפני המיזוג.

ישי גורפינקל: זה בדיוק מה שאנחנו אומרים.

ישי גורפינקל: האם 3% של ארקיע יגרמו לתחרות?

דרור שטרום: אתם אומרים, יש פה כל כך מעט תחרות אז מה זה כבר איכפת לך וכו', וזה מזכיר את הבדיחה על הסטייק השרוף.

דרור שטרום: אני ישבתי עם העובדים קודם לכן, וללא קשר לדיון הזה אני רואה את עצמנו כרשות להגבלים עסקיים מחויבים להמשך קיומה של האופרציה הזאת שקוראים לה כרגע ארקיע.

דרור שטרום: אני לא חושב שאנחנו צריכים להגיד שבגלל שלא ברור מי הקונה, בואו נדחה את כל התהליך הזה.

דרור שטרום: חברת הכנסת גמליאל, יש לי ניסיון רב עם מכרזים כאלה, ועד לרגע האחרון אף אחד לא בא ואומר שהוא קונה.

דרור שטרום: תמיד השאלה היא בכמה קונים?

דרור שטרום: כמו שבבזק יש היום הרבה מאוד אנשים שמסתובבים סביב העוגה הזאת ואף אחד מהם לא יגיד לך שהוא בטוח הקונה של העניין הזה.

דרור שטרום: לכן, הדחייה הזאת תהיה דחייה עד אין קץ.

נסים דהן: בבזק יש הגשות, ויש הצעות מחיר, וזה ההבדל.

שלום שמחון: אני רוצה לסכם את הדיון ברוח הבאה.

שלום שמחון: אין ספק שלדיון הזה יש השלכות על השאלה איך יראה שוק התעופה במדינת ישראל בעתיד.

שלום שמחון: אין ספק גם שלמי שכרגע שנכנס לנעליים של אל-על יש ידע רחב מאוד בתחום התעופה, והוא יודע בדיוק מה הוא רוצה ואיך הוא רוצה שהשוק הזה ייראה.

שלום שמחון: אני התרשמתי מהדיון הזה וגם מעמדתם של חברי הכנסת כי מתוך ההיבט של העובדים ישנה רגישות גבוהה מאוד להמשך הפעילות של ארקיע בכל ואריאציה שלא תהיה.

שלום שמחון: אנחנו שמענו בדיון הזה גם את תפיסתו המקצועית של ראש מינהל התעופה האזרחית, שללא ספק יכולה להשתלב בפתרונות אפשריים אם וכאשר יצטרכו להיות הכרעות.

שלום שמחון: זהו הדיון הראשון שהוועדה קיימה, ואני קובע עכשיו שהוועדה תקיים את הדיון הבא בשבוע הראשון של שנת 2005, מתוך הנחת עבודה שעד אז התמונה תתבהר, ואנחנו נראה לאן פני הדברים.

שלום שמחון: אנחנו פונים לממונה לעשות שילוב של הדברים ככל האפשר ברמה המקצועית, כך שמצד אחד תתקיים תחרות בענף התעופה במדינת ישראל, מצד שני שלא ייוצר פה מונופול חדש, ומצד שלישי, תתאפשר פעילות ארקיע במבנה כזה או אחר.

שלום שמחון: אגב, לא היתה לנו שום כוונה שבקצה התהליך הזה החברה הקטנה הזאת שנקראת ישראייר, תיעלם מהמפה.

יהודה זוהר: אנחנו והממונה על ההגבלים חייבים לעבוד בשיתוף פעולה הדוק.

יהודה זוהר: אני מציע שזה יהיה חלק מהסיכום שלך.

שלום שמחון: אני אמרתי ששמעתי את התפיסה המקצועית של ראש מינהל התעופה האזרחית.

שלום שמחון: ניפגש בתחילת ינואר.

שלום שמחון: תודה רבה, הישיבה נעולה.